b'\n_START_ARTICLE_\nEskils\xc3\xb8 Kloster\n_START_PARAGRAPH_\nEskils\xc3\xb8 Kloster l\xc3\xa5 p\xc3\xa5 den lille \xc3\xb8 Eskils\xc3\xb8 i_NEWLINE_Roskilde Fjord ud for Horns Herreds syd\xc3\xb8stligste punkt Sels\xc3\xb8, der tidligere var en \xc3\xb8._NEWLINE_Klosteret, der h\xc3\xb8rte under augustinerordenen, blev opf\xc3\xb8rt i 1100-tallet. Man kan stadig se ruinen af den lille klosterkirke t\xc3\xa6t ved \xc3\xb8ens h\xc3\xb8jeste punkt. Det var en cirka 28 meter lang bygning bygget af kampesten og fr\xc3\xa5dsten, og med forhal, skib, kor og apsis, og med n\xc3\xa6sten en meter tykke mure. If\xc3\xb8lge en beretning stod hv\xc3\xa6lvingerne frem til 1803. _NEWLINE_Som biskop i Roskilde besluttede Absalon i 1165 at reformere klostret, og han indkaldte kanniken Vilhelm fra Genovefas Kloster i Paris og indsatte ham som abbed for Eskils\xc3\xb8 Kloster. De gamle kannikker hadede og efterstr\xc3\xa6bte abbed Vilhelm, fordi han f\xc3\xb8rte streng klostertugt, og de ny kannikker, som Vilhelm havde bragt med sig fra Frankrig, kunne ikke t\xc3\xa5le det h\xc3\xa5rde klima og drog tilbage; det blev derved klart, at Eskils\xc3\xb8 var et alt for vanskeligt opholdssted, og derfor flyttedes klostret omkring 1175 til \xc3\x86belholt lidt vest for Hiller\xc3\xb8d.'